જોકે અમારા જેવા કૂતરા વિરોધીઓને કાયમ એક સવાલ થતો હોય છે કે માણસ કૂતરાને પાળે છે કે કૂતરો માણસને? કૂતરો પાળો એટલે એની કેટલી તો પળોજણ હોય. તમે બહારગામ જાવ તો એને કોકને ભળાવીને જવું પડે. ઘરમાં રાખો ઘર આખું ઉપર નીચે કરે. એને ટ્રેનિંગ આપવામાં કલાકો ખર્ચી કાઢો ત્યારે માંડ એ શેક હેન્ડ કરતાં કે ફેંકેલો બોલ પાછો લઈ આવતાં શીખે. ચોત્રીસ કિલો વજન ધરાવતાં કૂતરાને જ્યારે ચોપન કિલોનો માણસ ફરવા લઈ જતો હોય એ જોઈ આપણને એમ થાય કે માણસ કૂતરાને ફરવા લઈ જાય છે કે કૂતરો માણસને ? અને આ ફરવાવાળી વાતમાં મઝા એ છે કે લોકો ખરેખર તો કૂતરાને ‘ખાલી કરવા’ લઈ જતાં હોય છે, પણ કહે એમ કે અમે કૂતરાને ફરવા લઈ જઈએ છીએ!